Nõukogu direktiiv 93/33/EMÜ,

14. juuni 1993,

kahe- või kolmerattaliste mootorsõidukite omavolilist kasutamist takistavate kaitseseadeldiste kohta

EUROOPA ÜHENDUSTE NÕUKOGU,

võttes arvesse Euroopa Majandusühenduse asutamislepingut, eriti selle artiklit 100a,

võttes arvesse nõukogu 30. juuni 1992. aasta direktiivi 92/61/EMÜ kahe- või kolmerattaliste mootorsõidukite tüübikinnituse kohta, [1]

võttes arvesse komisjoni ettepanekut, [2]

koostöös Euroopa Parlamendiga, [3]

võttes arvesse majandus- ja sotsiaalkomitee arvamust [4]

ning arvestades, et:

siseturg hõlmab sisepiirideta ala, kus on tagatud kaupade, isikute, teenuste ja kapitali vaba liikumine; selleks vajalikud meetmed tuleks vastu võtta;

igas liikmesriigis peavad kahe- või kolmerattalised mootorsõidukid vastama omavolilist kasutamist takistavate kaitseseadeldiste osas teatavatele tehnilistele karakteristikutele, mille suhtes kehtivad liikmesriigiti erinevad kohustuslikud sätted; kõnealuste erinevuste tõttu takistavad need sätted ühendusesisest kaubandust;

need siseturu toimimise takistused on võimalik kõrvaldada, kui liikmesriigid võtavad oma siseriiklike eeskirjade asemel vastu ühtsed nõuded;

kahe- või kolmerattaliste mootorsõidukite omavolilist kasutamist takistavate kaitseseadeldiste kohta on vaja koostada ühtlustatud nõuded, et kõigi kõnealuste sõidukitüüpide suhtes oleks võimalik kohaldada direktiiviga 92/61/EMÜ kehtestatud tüübikinnitusmenetlust ja osa tüübikinnitusmenetlust;

võttes arvesse kõnealuses sektoris soovitatud toimingute ulatust ja mõju, on käesoleva direktiiviga reguleeritavad meetmed vajalikud ja tegelikult vältimatud, et saavutada eesmärki, mis seisneb sõiduki ühenduse tüübikinnituse kehtestamises; liikmesriigid ei suuda üksi seda eesmärki nõuetekohaselt saavutada;

võimaldamaks juurdepääsu kolmandate riikide turgudele, võib osutuda vajalikuks võrdsustada käesoleva direktiivi nõuded Ühinenud Rahvaste Organisatsiooni Euroopa Majanduskomisjoni eeskirjas nr 62 esitatud nõuetega,

ON VASTU VÕTNUD KÄESOLEVA DIREKTIIVI:

Artikkel 1

Käesolevat direktiivi ja selle lisasid kohaldatakse kõigi direktiivi 92/61/EMÜ artiklis 1 määratletud sõidukitüüpide omavolilist kasutamist takistavate kaitseseadeldiste suhtes.

Artikkel 2

Osa tüübikinnituse andmise menetlus kahe- või kolmerattaliste mootorsõidukite omavolilist kasutamist takistavate kaitseseadeldiste suhtes ja kõnealuste sõidukite vaba liikumist reguleerivad tingimused on sätestatud direktiivi 92/61/EMÜ II ja III peatükis.

Artikkel 3

Vastavalt direktiivi 92/61/EMÜ artikli 11 sätetele tunnistatakse käesoleva direktiiviga kehtestatud nõuded võrdväärseteks Ühinenud Rahvaste Organisatsiooni Euroopa Majanduskomisjoni eeskirjas nr 62 (E/ECE/TRANS/505 — Add. 61/Amend. 1) esitatud nõuetega.

Osa tüübikinnitusi andvad liikmesriikide ametiasutused peavad aktsepteerima eespool nimetatud eeskirja nr 62 nõuete alusel antud kinnitusi, samuti osa tüübikinnitusmärke käesoleva direktiivi alusel antud vastavate kinnituste asemel.

Artikkel 4

Käesolevat direktiivi võib muuta direktiivi 70/156/EMÜ [5] artiklis 13 sätestatud korras, et:

- võtta arvesse artiklis 3 nimetatud Ühinenud Rahvaste Organisatsiooni Euroopa Majanduskomisjoni eeskirja muudatusi,

- kohandada lisad vastavalt tehnika arengule.

Artikkel 5

1. Liikmesriigid võtavad vastu ja avaldavad käesoleva direktiivi täitmiseks vajalikud sätted hiljemalt 14. detsembril 1994. Liikmesriigid teatavad nendest viivitamata komisjonile.

Kui liikmesriigid need sätted vastu võtavad, lisavad nad nendesse sätetesse või nende ametliku avaldamise korral nende juurde viite käesolevale direktiivile. Viitamise viisi näevad ette liikmesriigid.

Alates esimeses lõigus märgitud kuupäevast ei tohi liikmesriigid takistada käesoleva direktiivi nõuetele vastavate sõidukite esmakordset kasutuselevõttu sõidukite omavolilist kasutamist takistavate kaitseseadeldistega seotud põhjustel.

Esimeses lõigus nimetatud sätteid kohaldatakse alates 14. juunist 1995.

2. Liikmesriigid edastavad komisjonile käesoleva direktiiviga reguleeritavas valdkonnas nende poolt vastuvõetud siseriiklike õigusnormide tekstid.

Artikkel 6

Käesolev direktiiv on adresseeritud liikmesriikidele.

Luxembourg, 14. juuni 1993

Nõukogu nimel

eesistuja

J. Trøjborg

[1] EÜT L 225, 10.8.1992, lk 72.

[2] EÜT C 293, 9.11.1992, lk 32.

[3] EÜT C 337, 21.12.1992, lk 103 ja EÜT C 176, 28.6.1993.

[4] EÜT C 73, 15.3.1993, lk 22.

[5] EÜT L 42, 23.2.1970, lk 1. Direktiivi on viimati muudetud direktiiviga 92/53/EMÜ (EÜT L 225, 10.8.1992, lk 1).

--------------------------------------------------

I LISA

REGULEERIMISALA — MÕISTED — PÕHI- JA ERINÕUDED

1. REGULEERIMISALA

1.1. Käesolevat direktiivi kohaldatakse kaherattaliste külghaagisega või külghaagiseta mootorsõidukite ja kolmerattaliste mootorsõidukite omavolilist kasutamist takistavate kaitseseadeldiste suhtes.

2. MÕISTED

2.1. Käesolevas direktiivis kasutatakse järgmisi mõisteid:

2.2. osa tüübikinnitus — sõidukitüübi omavolilist kasutamist takistava kaitsega seotud osa tüübikinnitus;

2.3. sõidukitüüp — mootorsõidukid, mis ei erine üksteisest eelkõige järgmiste oluliste näitajate poolest:

2.3.1. tootja teave sõidukitüübi kohta;

2.3.2. sõiduki osa või osade paigutus ja kuju, mille toimimist kaitseseadeldis mõjutab;

2.3.3. kaitseseadeldise tüüp;

2.4. kaitseseadeldis — süsteem, mis takistab sõiduki omavolilist kasutamist roolimehhanismi ja/või jõuülekande täieliku lukustamise teel; süsteem võib:

2.4.1. toimida üksnes ja täielikult roolimehhanismile (1. tüübi seadeldis);

2.4.2. toimida otse roolimehhanismile ning samal ajal toimida seadmena, mis lülitab välja sõiduki mootori (2. tüübi seadeldis);

2.4.3. eelpingestuse puhul toimida roolimehhanismile ning samal ajal toimida seadmena, mis lülitab välja sõiduki mootori (3. tüübi seadeldis);

2.4.4. toimida üksnes jõuülekandele (4. tüübi seadeldis);

2.5. rooliseade — juhtimisseadis (juhtraud või rooliratas), roolikann ja kõik lisaseadised või muud osad, mis otseselt mõjutavad kaitseseadeldise tõhusust;

2.6. salalukk — lukk, mis on ette nähtud ja valmistatud kasutamiseks teatavas kindlas lukustussüsteemis ning võimaldab õige käitamise korral kõnealuse süsteemi tööle panna;

2.7. võti — seade, mis on projekteeritud ja ehitatud üksnes kõnealusele seadmele vastavaks projekteeritud ja ehitatud lukustussüsteemi avamiseks.

3. ÜLDNÕUDED

3.1. Kõik kahe- ja kolmerattalised mootorsõidukid, välja arvatud mopeedid, peavad olema varustatud omavolilist kasutamist takistava kaitseseadeldisega, mis vastab käesoleva direktiivi nõuetele. Kui omavolilist kasutamist takistav kaitseseadeldis on paigaldatud mopeedile, peab see vastama käesoleva direktiivi nõuetele.

3.2. Kaitseseadeldis peab olema selline, et:

3.2.1. sõiduki suunamisel, juhtimisel või edasiliikumisel tuleb see välja lülitada;

3.2.2. kaitseseadeldis, mida kasutatakse 4. tüübil, ei tohi jõuülekande vabastamisel tööle hakata. Kui kaitseseadeldis on käsipiduriga käitatav, peab see samal ajal toimima seadmena, mis seiskab sõiduki mootori;

3.2.3. võti on eemaldatav ainult juhul, kui lukukeel on täielikult välja või tagasi keeratud. Lukukeel ei tohi võtmega haakuda üheski võtme vahepealses asendis ka juhul, kui kasutatakse kaitseseadeldise võtit.

3.3. Punkti 3.2 nõuded peavad olema täidetud võtme ühekordsel kasutamisel.

3.4. Punktis 3.1 nimetatud kaitseseadeldis ja selle abil kontrollitavad sõiduki osad projekteeritakse nii, et kaitseseadeldist ei ole võimalik kiiresti ja tähelepanu äratamata avada ega kasutamiskõlbmatuks muuta, kasutades näiteks tavalisi, odavaid ja kergesti peidetavaid tööriistu, seadmeid või aparaate.

3.5. Kaitseseadeldis peab kuuluma sõiduki originaalvarustusse (s.t tootja peab selle paigaldama enne esmamüüki). Lukk peab olema kaitseseadeldisele kindlalt kinnitatud. (Kui lukk on eemaldatav võtme abil pärast katte või mõne muu kinnitusseadme eemaldamist, siis see ei ole nõuetega vastuolus.)

3.6. Võtmega lukustussüsteemidel peab olema vähemalt 1000 erinevat kombinatsiooni või aastas toodetud sõidukite arvuga võrdne arv kombinatsioone, kui aastas toodetud sõidukite arv on alla 1000. Eri kombinatsioonide sagedus konkreetse sõidukitüübi jaoks peab olema ligikaudu üks tuhande kohta.

3.7. Võti ja lukk ei tohi olla nähtavad.

3.8. Lukk peab olema projekteeritud, valmistatud ja paigaldatud nii, et lukustatud asendis silindrit ei ole võimalik pöörata pöördemomendi rakendamisel alla 0,245 m daN ning muu kui õige võtmega, ning

3.8.1. kui silinder on poldi tüüpi, ei oleks kõrvuti rohkem kui kaks samasuunalist identset soont ning identseid sooni ei oleks üle 60 %, või

3.8.2. kui silinder on ketta tüüpi, ei oleks kõrvuti rohkem kui kaks samasuunalist identset soont ning identseid uurdeid ei oleks üle 50 %.

3.9. Kaitseseadeldised peavad olema sellised, et juhul, kui sõiduk on liikuma pandud ning mootor töötab, ei tekiks juhusliku kinnikiilumise võimalust, mis võiks ohtu seada eeskätt turvalisuse.

3.10. Töövalmis kaitseseadeldis, mida kasutatakse 1., 2. või 3. tüübil, peab olema vastupidav mõlemas suunas mööda roolikäänmiku telge mõjuvale staatilisele pöördemomendile 20 m daN, ilma et see kahjustaks rooliseadet turvalisust ohustaval määral.

3.11. Kaitseseadeldis, mida kasutatakse 1., 2. või 3. tüübil, peab olema projekteeritud nii, et juhtraud on lukustatav üksnes nurga all vähemalt 20° otseasendist vasakule ja/või paremale.

3.12. 4. tüübi kaitseseadeldiste puhul peab lukustatud asendis kaitseseadeldis veomootori maksimaalse pöördemomendi rakendamisel ära hoidma veoratta pöörlemise.

4. ERINÕUDED

4.1. Peale punktis 3 ettenähtud nõuete peab kaitseseadeldis vastama ka järgmistele erinõuetele:

4.1.1. kaitseseadeldiste puhul, mida kasutatakse 1. või 2. tüübil, ei tohi lukk olla käivitatav muul viisil kui võtme abil, kusjuures punktis 2.5 määratletud rooliseade on lukukeele vastavasse uurdesse sissekeeramiseks sobivas asendis;

4.1.2. kaitseseadeldiste puhul, mida kasutatakse 3. tüübil, ei tohi sõiduki kasutajal olla võimalik lukukeelt peale keerata toiminguga, mis tehakse võtme pööramisega samal ajal, või sellele lisaks. Peale punktis 3.2.3 ettenähtud tingimuste ei saa võtit eemaldada ka juhul, kui lukukeel on peale keeratud;

4.2. kaitseseadeldiste puhul, mida kasutatakse 2. ja 3. tüübil, ei tohi olla võimalik lukukeelt sisse lülitada juhul, kui kaitseseadeldis on asendis, mis võimaldab sõiduki mootori käivitada;

4.3. kui 3. tüübi kaitseseadeldis on rakendatud, ei tohi olla võimalik selle töötamist takistada;

4.4. kaitseseadeldised, mida kasutatakse 3. tüübil, peavad olema heas töökorras ning jätkuvalt vastama eelkõige punktides 3.8, 3.9, 3.10 ja 4.3 ettenähtud nõuetele ka pärast seda, kui on tehtud II lisas nimetatud katse 2500 lukustustsüklit igas suunas.

--------------------------------------------------

II LISA

3. TÜÜBI KAITSESEADELDISTE KULUMISKATSE

1. KATSES KASUTATAVAD SEADMED

1.1. Katseseadmed koosnevad järgmistest osadest:

1.1.1. stend, millele saab monteerida I lisa punktis 2.4 määratletud kaitseseadeldisega varustatud roolimehhanismi näidise;

1.1.2. kaitseseadeldise käitamise ja vabastamise süsteem, sealhulgas ka võtme abil;

1.1.3. süsteem roolikäänmiku pööramiseks kaitseseadeldise suhtes.

2. KATSEMEETOD

2.1. Punktis 1.1.1 nimetatud stendile kinnitatakse kaitseseadeldisega varustatud roolimehhanismi näidis.

2.2. Katsetsükkel koosneb järgmistest toimingutest:

2.2.1. lähteasend:

kaitseseadeldis on välja lülitatud ja roolikäänmik on asendis, mis ei võimalda kaitseseadeldise käivitamist;

2.2.2. rakendamine:

kaitseseadeldis rakendatakse tööle võtme pööramisega;

2.2.3. sisselülitamine:

roolikäänmikku pööratakse nii, et rakendatud kaitseseadeldise puhul mõjuks sellele pöördemoment 5,88 Nm ± 0,25;

2.2.4. väljalülitamine:

kaitseseadeldis lülitatakse välja tavalisel viisil, seiskamise kergendamiseks pöördemomenti nullini vähendades;

2.2.5. lähteasendi taastamine:

roolikäänmik pööratakse asendini, mis ei võimalda kaitseseadeldist sisse lülitada;

2.2.6. vastassuunas pööramine:

korratakse punktides 2.2.2, 2.2.3, 2.2.4 ja 2.2.5 kirjeldatud toiminguid, kusjuures roolikäänmikku pööratakse vastassuunas;

2.2.7. ajavahemik seadme kahe järjestikuse sisselülitamise vahel on vähemalt 10 sekundit;

2.3. kulutamistsüklit korratakse I lisa punktis 4.4 ettenähtud arv kordi.

--------------------------------------------------

III LISA

--------------------------------------------------